stanford-oval/wikipedia huggingface dataset:
פיסטולה הריונית
תסמינים

סימפטומים לפיסטולה הריונית כוללים:
בריחת שתן, אי נקיטת צואה, ונפיחות באופן תדיר או רק בשעות הלילה
הפרשות נרתיקיות בעלות ריח לא נעים
הופעת זיהום בדרכי השתן או בנרתיק בתדירות גבוהה
תחושת אי נוחות או כאב באזור הנרתיק
כאב במהלך קיום יחסי מין
ההשלכה הישירה של פיסטולה הריונית הן דליפה תדירה של שתן, צואה ודם כתוצאה מהחור שנוצר בין הנרתיק לשלפוחית השתן או לפי הטבעת. בכל ההפרשות הללו מצויה חומצה העלולה לגרום לפצעים, כוויות או כיב נרתיקי. כדי להפסיק את בריחת ההפרשות, נשים רבות מגבילות את צריכת הנוזלים והמים בפרט, דבר העלול לגרום להתייבשות. השלכה נוספת עלולה להיות כף רגל שמוטה שנגרמת כתוצאת מפגיעה במערכת העצבים של הגפה התחתונה ועלול לגרום לשיתוק ולחוסר יכולת ללכת. מעבר לכך, זיהום הפיסטולה עצמה עלול לגרום למורסה וכשני שלישים מן הנשים יסבלו מאל-וסת. בין 85% ל-100% מן הנשים שסובלות מפיסטולה הריונית יעברו לידה שאורכה ארוך מן הרגיל, העשויה לגרום למות עובר תוך רחמי. הופעת פיסטולה הריונית בהריון הראשון עלולה להוריד את הסיכויים ללידה תקינה בהריונות הבאים ונשים רבות אינן שורדות את הלידה עקב סיבוכים שנוצרו בעקבות הפיסטולה ההריונית.
השלכות חברתיות
מעבר להשלכות הבריאותיות, בתרבויות מסוימות דבקו סטיגמות מרובות לנשים אשר חוו פיסטולה במהלך הריונן. לדוגמה, בבורקינה פאסו, רוב התושבים אינם מאמינים שמדובר בבעיה רפואית, אלא בעונש שמימי או קללה עבור התנהגות לא מכבדת או בגידה. תרבויות אחרות באפריקה שמדרום לסהרה, מאמינות כי עושר המשפחה מוערך על ידי הילד וכי אישה אשר אינה מסוגלת ללדת בצורה תקינה גורמת למשפחתה להיות נחותה ברמתה הכלכלית והחברתית. דעה רווחת נוספת גורסת כי פיסטולה הריונית מועברת כמחלת מין כעונש על התנהגות מינית פסולה. כתוצאה מכך, נשים רבות מתגרשות או ננטשות על ידי בני זוגן, מורחקות ממשפחתן, חבריהן ואף על ידי עובדי מערכת הבריאות. שיעור הגירושים מנשים שסבלו מפיסטולה בהריונן הם בין 50% ועד 89%. נשים שסבלו מפיסטולה הריונית נמצאות בשיעור מוגבר לחוות משבר נפשי כתוצאה מאובדן הילד, חוסר היכולת לבצע התפקיד המוטל עליהן במסגרת משק הבית, הריח הדומיננטי שנגרם כתוצאה מהפיסטולה והנידוי החברתי.
גורמי סיכון

במדינות לא מפותחות, פיסטולה הריונית מתפתחת כתוצאה מדיסטוציה כאשר לא ניתן לבצע ניתוח קיסרי. במהלך לידה שאורכה כשלושה עד חמישה ימים, העובר לוחץ על איבר מינה של האם, ומונע מאספקת דם תקינה להגיע לרקמות שבין הפות לפי הטבעת, או בית הפות לשלפוחית השתן. כתוצאה מכך הרקמה עוברת נקרוזה ונרקבת. פיסטולה הריונית עלולה גם להתרחש בעקבות הפלה שבוצעה באופן לא תקין, שבר באגן, סרטן, טיפולי קרינה לאזור האגן, מחלות מעי דלקתיות וטראומה בעקבות ניתוח. גורמים נוספים להתפתחות פיסטולה הריונית הם תקיפות מיניות, לידה בגיל צעיר ואונס. במדינות מפותחות, הגורם העיקרי לפיסטולה הריונית הוא לידה מכשירנית, וגורמי הסיכון הם הריונות מוקדמים או ברווחים קצרים זה מזה וחוסר גישה לשירותי רפואה דחופים.
ישנם גורמי סיכון סוציאליים, פוליטיים וכלכליים אשר גורמים לפיסטולה הריונית בעקיפין, וביניהם עוני, תת-תזונה, חוסר בחינוך, נישואים מוקדמים, אלימות מינית וחוסר בגישה לרפואת הריון ברמה גבוהה.
גורמי סיכון > עוני

עוני הוא הגורם העקיף העיקרי לפיסטולה הריונית ברחבי העולם. 8% מכלל מקרי המוות בלידה בעולם נגרמים בעקבות פיסטולה הריונית או מצירים חסומים, במדינות עניות מתרחשים יותר מקרי מוות בלידה, ובעקבות כך גם יותר מקרי מוות בעקבות פיסטולה הריונית. במדינות עניות ישנו מחסור באמצי רפואה מספקים להתמודדות עם מקרי פיסטולה הריונית, וכן מחסור באנשי מקצוע מוכשרים להתמודדות עם פיסטולה הריונית. לפי UNFPA, ההערכה היא ש 2.0-3.5 מיליון נשים חיות עם פיסטולה הריונית במדינות מתפתחות, ובכל שנה מתפתחים בין 50,000 ל 100,000 מקרים חדשים.
גורמי סיכון > תת-תזונה

אחת הסיבות שעוני גורם לשיעורי פיסטולה הריונית גבוהים היא תת-התזונה שקיימת באזורים עניים. אפריקה שמדרום לסהרה היא דוגמה למדינה בה תת-תזונה גורמת לעלייה בשיעורי הפיסטולה ההריונית. במדינה זו ישנם נשים בהריון בעלות מבנה רזה ונמוך כתוצאה מתת-תזונה או מהריון בגיל צעיר, אשר גורם לשלד שלהם לא להתפתח עד הסוף וכתוצאה מכך גופן לא מותאם בצורה מיטבית ללידה, דוגמה לכך היא אגן לא מפותח. מבנה העצם החלש והלא מפותח מגדיל את הסיכוי שהתינוק יתקע באגן במהלך הלידה וינתק את זרימת הדם אשר תוביל לנקרוזה של הרקמות.
מניעה

מניעה היא המפתח לצמצום היקף המחלה. קרן האום לאוכלוסין מצהירה כי נוכחות צוות רפואי מיומן בעת הלידה ובפרט בלידות שמסתבכות עקב הופעת הפיסטולה, תנמיך את שיעוריה במדינות מתפתחות לשיעורים הנמוכים הקיימים במדינות המערביות. מניעה יכולה להיות מושגת על ידי הקניית ידע לקהילות מקומיות על גורמים תרבותיים, כלכליים וחברתיים הקשורים להיווצרות פיסטולה. באמצעות קמפיינים הארגונים מלמדים את הקהילות על דרכי מניעה כגון שמירה על היגיינה תקינה במהלך ההיריון והלידה או העלאת מודעות לנשים צעירות על תזונה נכונה. חלק מן הארגונים מלמדים מיילדות מקומיות לבצע ניתוח קיסרי כשמדובר בלידה של נערות צעירות שהאגן שלהן לא התפתח עד תום. חלק מהארגונים מקדמים תהליכים עם ממשלות מקומיות, כגון ממשלת ניגריה, כדי לקדם את ההצעה שניתוחים קיסרי יינתנו בחינם על מנת למנוע סיבוכים מהפיסטולה בזמן הלידה. ישנם ארגונים הפועלים לשיפור הטיפול הרפואי שניתן לנשים בהריון, מעודדות לדחיית נישואים מוקדמים או לידה בגיל צעיר וסיוע לקהילות מקומיות לקדם זכויות נשים.
חינוך מונע לנערות צעירות היא גם דרך לצמצום שיעורי המחלה. חלק מהנשים שסבלו בעברן מפיסטולה הריונית מתפקדות כשגרירות לקידום מניעה מטעם קרן האום לאוכלוסין. אותן הנשים מסייעות לחולות, מקנות מידה לנשים בהריון ומפריכות מיתוסים תרבותיים על הסיבות להיווצרות הפיסטולה. תוכנית השגרירות פועלת בהצלחה במדינות בקניה, בנגלדש, ניגריה, חוף השנהב, ליבריה וגאנה.
טיפול > ניתוח

אופי הפגיעה משתנה בהתאם לגודל ולמיקום הפיסטולה וברוב המקרים נדרש מנתח מנוסה להצלחת הניתוח ולאיתור הנקודה. לפני שהחולה מבצע את הניתוח, יש צורך בטיפול ובהערכת התנאים כולל אנמיה, תת-תזונה ומלריה.
שיעור הצלחת תיקון הפיסטולה הראשית הוא 91%. עלות הניתוח לתיקון עולה בין 100 $ - 400 ,עלות ההליך כולו, הכולל ניתוח בפועל, טיפול לאחר הניתוח, ותמיכה בשיקום, מוערכת ב-300 - 450 דולר. לרוב, בנוסף לניתוח, נעזרות חולות לשעבר גם כן בשירותים פסיכולוגים על מנת לטפל בטראומה העלולה להתפתח עקב קבלת ביקורת מהקהילה ומפחד מפני פיתוח פיסטולה שוב.
טיפול > צנתור

במקרה של זיהוי מוקדם מספיק, ניתן לטפל בפיסטולה הריונית באמצעות צנתור שלפוחית השתן. בדרך כלל הצינתור נעשה על ידי שימוש בקטטר פולי שחוזר לשופכה ומנקז את השתן מן שלפוחית השתן. ניקוז השתן מקטין את שטח שלפוחית השתן ובצורה הזו הפתחים של החור מתחברים זה לזה והסיכוי לסגירת הפיסטולה באופן עצמאי גדל, או לכל הפחות שגודל הפיסטולה יקטן. כ-37% מחולי פיסטולה הריונית שטופלה תוך 75 יום לאחר הלידה על ידי צנתור שלפוחית השתן השתקמה.
ראו גם

פיסטולה בין השופכן לנרתיק
לקריאה נוספת

Wall, L. L. (2006). Obstetric vesicovaginal fistula as an international public-health problem. The Lancet, 368(9542), 1201-1209.
Wall, L. L., Karshima, J. A., Kirschner, C., & Arrowsmith, S. D. (2004). The obstetric vesicovaginal fistula: characteristics of 899 patients from Jos, Nigeria. American Journal of Obstetrics and Gynecology, 190(4), 1011-1016.
טאו גייגן הארט

| --- | --- |

גייגן הארט ב-2016
 לידה:  30 במרץ 1995 (בן 29) הולוואיי, לונדון
 גובה:  183 ס״מ 
 תחום:  כביש
 התמחות:  טיפוס
 קבוצה נוכחית:  לידל-טרק
 קבוצות עבר:  אינאוס גרנדיירס (2023-2017)
 הישגי שיא:  גרנד טורס: ג'ירו ד'איטליה  הדירוג הכללי (2020) 2 קטעים (2020)
 taogeogheganhart.com
 
טאו גייגן הארט (באנגלית: Tao Geoghegan Hart; נולד ב-30 במרץ 1995) הוא רוכב אופני כביש בריטי בקבוצת לידל-טרק. מנצח ג'ירו ד'איטליה 2020.
קריירה

גייגן הארט התחיל להתחרות במרוצים מקומיים בלונדון בשנת 2010 כשרכב עבור מועדון מקומי, ב-2011 הצטרף לנבחרת בריטניה עד גיל 16 וב-2012 לתוכנית פיתוח האולימפית של בריטניה עד גיל 18. ב-2013 התחיל גייגן הארט להתחרות גם בשאר אירופה, כשסיים שלישי בפריז - רובה עד גיל 19, סיים שלישי באליפות בריטניה עד גיל 19 וניצח את מרוץ הקטעים האיטלקי, "Giro Internazionale della Lunigiana".
ב-2014 הצטרף גייגן הארט לקבוצת הפיתוח של אקסל מרקס מדרג הקונטיננטל, וגם שם התבלט עם מקום שלישי בלייז'–בסטון–לייז' עד גיל 23, לאחר שהפסיד לאנתוני טורז'י המנצח ודילן טונס בספרינט סיום. באותה עונה סיים עשירי בטור דה ל'אווניר ו-15 בטור של בריטניה.
ב-2015 שיחזר גייגן הארט את הישגו עם מקום שלישי בלייז'—בסטון—לייז' עד גיל 23, סיים שמיני בטור של גילה, 13 בטור של קליפורניה, שלישי באליפות בריטניה עד גיל 23 נגד השעון ושביעי ב-USA Pro Challenge, כשניצח את קטגוריית הרוכב הצעיר. לקראת סוף העונה רכב כסטאז'ר בקבוצת סקיי, אך בסופו של דבר לא הצליח להשיג חוזה קבוע בקבוצה.
הניצחון הראשון של גייגן הארט ב-2016 הגיע ב"טרופאו פיבה", מרוץ חד יומי באיטליה. לאחר מכן התחרה בארצות הברית וסיים שישי בטור של גילה ו-12 בטור של קליפורניה. הוא סיים שני ב"קורס דה לה פאייה" ובטור דה סאבוי מון בלאן, כשבמרוץ האחרון גם ניצח את הקטע החמישי. לאחר מכן סיים שני באליפות בריטניה עד גיל 23 בנגד השעון, בעוד שבמקצה הכביש התחרה בעלית וסיים שישי. גייגן הארט סיים במקום ה-12 בטור של יוטה ושישי בטור דה ל'אווניר, 4:16 דקות מדויד גאודו המנצח. לאחר מכן סיים במקום ה-14 בטור של בריטניה תודיעי באליפות אירופה בנגד השעון עד גיל 23.
קריירה > קבוצת סקיי (מ-2017)

ב-2017 הפך למקצוען כשהצטרף רשמית לקבוצת סקיי. הוא פתח את העונה שלו עם מקום רביעי בטרופאו סרה די טראמנטונה. בשאר העונה תוצאותיו הבולטות היו מקום עשירי בגראן פרמיו מיגל אינדוראין, ומקום שמיני בטור דה יורקשייר וטור של קליפורניה. באליפות בריטניה סיים רביעי במקצה נגד השעון ושמיני בכביש.
ב-2018 סיים שוב בעשירייה הראשונה בטור של קליפורניה, כשבפעם הזו סיים חמישי, 2:28 דקות מהמנצח ובן קבוצתו איגן ברנל. לאחר מכן התחרה בקריטריום דו דופינה וניצח עם סקיי את קטע נגד השעון הקבוצתי, כשהוא עצמו סיים את המרוץ במקום ה-13, מסייע לבן קבוצתו גריינט תומאס לנצח את המרוץ. לאחר מכן סיים שישי באליפות בריטניה בנגד השעון וחמישי בוואלטה אה בורגוס, 1:25 דקות מאיוואן סוסה, מרוץ שהיווה עבורו הכנה אחרונה לקראת הגרנד טור הראשון בקריירה שלו, הוואלטה אספניה, אותו סיים במקום ה-62.
ב-2019 השיג גייגן הארט את הניצחון המקצועי הראשון בקריירה שלו, כשניצח בספרינט הסיום מתוך דבוקה של 21 רוכבים, מקדים את אלכס ארנבורו במקום השני ואת רולנד טאלמן במקום השלישי. שלושה ימים לאחר מכן ניצח גם את הקטע הרביעי במרוץ, הפעם הקדים את וינצ'נצו ניבאלי, רפא מייקה ובן קבוצתו פאוול סיבאקוב בספרינט הסיום. בדירוג הכללי סיים גייגן הארט שני, 27 שניות אחרי סיבאקוב. בהמשך ערך הופעת בכורה בג'ירו ד'איטליה, אך נטש את המרוץ במהלך הקטע ה-13. הוא חזר להתחרות בטור של פולין וסיים חמישי את המרוץ, 14 שניות אחרי בן קבוצתו פאוול סיבאקוב. גייגן הארט נבחר בהמשך העונה בפעם השנייה ברציפות לוואלטה אספניה. בקטע ה-15 סיים שלישי לאחר שהיה חלק מקבוצת בריחה ששרדה עד הסיום, 40 שניות אחרי ספ קוס המנצח. למחרת, בקטע ה-16, גם היה חלק מקבוצת בריחה וסיים שני, 22 שניות מיאקוב פוגלסן המנצח. גייגן הארט סיים את המרוץ במקום ה-20, הראשון מתוך קבוצתו, כשהוא מסיים שישי בקטגוריית הרוכב הצעיר וחמישי בקטגוריית ההרים. לקראת סוף העונה, סיים שמיני בטרה ואלי וארזינה.
קריירה > קבוצת סקיי (מ-2017) > 2020: ניצחון בג'ירו ד'איטליה

את עונת 2020 פתח עם מקום שלישי בוולטה אה ולנסיה, שש שניות מטאדיי פוגאצ'אר המנצח. הוא חזר מפגרת הקורונה לג'ירו ד'איטליה, והיה אמור להיות פועל של גריינט תומאס ששימש כמוביל הקבוצה. אך שתי התרסקויות של תומאס בקטע ה-3, אחד בחלק הנייטרלי לפני פתיחת הקטע, והשני באזור ההאכלה מבקבוק שנפל, גרמו לו לאבד יותר מ-12 דקות ולאבד כל סיכוי מעשי לניצחון. בסופו של דבר תומאס לא זינק לקטע ה-4 ובכך פרש מהמרוץ, מה שגרם לשאר הקבוצה לשנות את מטרותיה ולגייגן הארט לרכוב עבור עצמן.
בקטע ה-6 סיים גייגן הארט שישי, כ-1:19 דקות אחרי רובן גריירו שניצח מקבוצת הבריחה, דבר שהציב אותו במקום ה-17 הכללי, 2:41 דקות מז'ואאו אלמיידה. בקטעים הבאים לא איבד זמן לשאר רוכבי הדירוג הכללי, ובקטע ה-13 אף עלה למקום ה-11 הכללי, אך הפער שלו מאלמיידה עלה ל-3:44 דקות. הקטע ה-15 הסתיים בעלייה לפיאנקאבלו, לקראת העלייה ובמהלכה הכתיבה קבוצת סאנווב קצב בשביל שני הרוכבים הבכירים שלה, וילקו קלדרמן וג'אי הינדלי, בסופו של דבר רק גייגן הארט, קלדרמן והינדלי שרדו מקדימה ובספרינט הסיום גייגן הארט גבר על קלדרמן והינדלי וניצח את השלב, דבר שהעלה אותו עד למקום הרביעי הכללי, 2:57 דקות מאלמיידה ושנייה בלבד מהינדלי במקום השלישי. הקטע הבא עם שינויים בדירוג הכללי היה הקטע ה-18, שכלל במהלכו את מעבר סטלביו. במהלך הקטע עבדו אינאוס גרנדיירס עבור גייגן הארט ובמהלך הסטלביו הכתיבו רכבת שפירקה את אלמיידה, מוביל המרוץ. המושך האחרון של הרכבת היה רוהאן דניס ורק קלדרמן, גייגן הארט והינדלי נשארו ביחד איתו, בשלב מסוים של העלייה גם קלדרמן התפרק ולא הצליח לסגור את הפער בירידה והעלייה האחרונה שהייתה אחרי הסטלביו. בקטע ניצח ג'אי הינדלי לאחר שגבר על גייגן הארט בספרינט הסיום, כשקלדרמן מסיים חמישי בפער של 2:18 דקות ואלמיידה מפסיד 4:51 דקות, כשהוא מסיים שביעי. לאחר תום הקטע גייגן הארט עלה למקום השלישי, כשרק 15 שניות מפרידות בינו לבין קלדרמן המוביל, ו-3 שניות מהינדלי במקום השני.
הקטע ה-20 היה קטע הכביש האחרון בג'ירו, גם במהלכו עבדו אינאוס גרנדיירס עבור גייגן הארט וגם הפעם דניס, הינדלי וגייגן הארט לקראת העלייה האחרונה בסיסטרה, כשוילקו קלדרמן, מוביל המרוץ, התפרק. גם בקטע הזה ההכרעה הלכה לספרינט סיום וגייגן הארט השיג את הניצחון השני שלו בקטע כשגבר על הינדלי, והשניים הגיעו לקטע נגד השעון האחרון במילאנו כשהם באותו זמן ובמקומות ה-1 וה-2, דבר שהפך את המרוץ לאחד הצמודים אי פעם באותה נקודה. בקטע נגד השעון, סיים גייגן הארט במקום ה-13, 58 שניות מבן קבוצתו פיליפו גאנה המנצח, בעוד הינדלי סיים את הקטע במקום ה-38, 1:37 דקות מגאנה. בעקבות כך עלה גייגן הארט למקום הראשון הכללי וניצח את הג'ירו ד'איטליה, מקדים ב-39 שניות את הינדלי וב-1:29 דקות מקלדרמן.
מלבד הניצחון הכללי של גייגן הארט, זה היה המרוץ המוצלח ביותר של אינאוס מאז היווסדה, כשפיליפו גאנה ניצח ארבעה קטעים, ג'ונתן נארבייז ניצח קטע, וגייגן הארט בעצמו ניצח שני קטעים. גייגן הארט הפך לבריטי השני שמנצח את הג'ירו, לאחר ששיחזר את ההישג של כריס פרום ב-2018, גם הוא עשה זאת במדי סקיי. גייגן הארט גם הפך לרוכב הראשון בהיסטוריה של הג'ירו שמנצח את המרוץ בלי ללבוש את חולצת המוביל הוורודה באף קטע.
הערות שוליים

↑  Team Sky signs U23 road race champ and Rio gold medalist, VeloNews.com
↑  Giro d'Italia: Where the race was won, cyclingnews.com
↑  Chris Froome wins Giro d'Italia to claim historic Grand Tour treble, BBC.com
| --- | --- |
בקרת זהויות :  GND: 1220234834  VIAF: 969160425259468320001   WorldCat (עם VIAF): 969160425259468320001
פיסטולה בין השופכן לנרתיק

|  קישורים ומאגרי מידע |
| --- | --- |
 InfoMed:  Sandip P Vasavada, MD; Chief, Vesicovaginal and Ureterovaginal Fistula
 eMedicine:  3321
 DiseasesDB:  13837
 MeSH:  D014719
 סיווגים
 ICD-10:  N82.0
 
פיסטולה בין השופכן לנרתיק (באנגלית: Ureterovaginal fistula) היא חיבור לא תקין בין השופכן הדיסטלי לנרתיק: השתן עוקף את שלפוחית השתן וזורם לתוך הנרתיק, דבר המאפשר יציאה של שתן דרך הנרתיק, ובעקבותיו נגרמת בריחת שתן ממושכת או מוחלטת. לסיבוך זה קיימת השפעה פיזית ופסיכולוגית על החולה.
שכיחות

שכיחות הפיסטולה בין אחד השופכנים לנרתיק בקרב נשים נעה בין 11%- 6%. אחוז התרחשות פיסטולה אחרי ניתוח כריתת רחם כתוצאה מפגיעה באחד השופכנים נע בין 10%- 0.5%.בספרות מדובר על כ-15%-25% מהנשים שסובלות מפיסטולה בין השופכן לנרתיק היא כתוצאה מניתוחים גינקולוגיים.
גורמים

פיסטולה זו יכולה להיגרם כתוצאה מלידה קשה ומאורכת שגורמת ללחץ על קיר הנרתיק הקדמי, ניתוח קיסרי, הפלה מזוהמת, טראומה גופנית, כריתת רחם, ובעיקר ניתוחים גינקולוגיים של הסרת גידולים, ניתוח תיקון צניחת רחם. פיסטולה יכולה להתפתח תוך חודשים או שנים לאחר קרינה לאגן. דימום במהלך כל ניתוח גינקולוגי יכול לטשטש את החזון של המנתח ולגרום לפגיעה בשופכן שיבוא לידי ביטוי בפיסטולה בינו לבין הנרתיק בשלב מאוחר.
סימפטומים

חום
צמרמורת
חולשה כללית
כאבי אגן
תלונות הקשורות למערכת העיכול (אי נוחות בבטן, כאב)
בריחת שתן ממושכת דרך הנרתיק
כאבי מותניים- הקשורים ל-הדרונפרוזיס  משנית לחסימת השופכן
אבחון

בדיקת גינקולוגית
US כליות, שופכנים, שלפוחית שתן
בדיקת רמת הקראטינין בנוזל הוגינאלי- אם רמת הקריטאינין גבוה בנוזל זה מעיד שהוא שתן
אורוגרפיה: הזרקת חומר ניגוד לדרכי השתן
CT אגן
פיסטולהגראם: צילום הפיסטולה על מנת לאמוד את מיקומה והממדים שלה
טיפול

טיפול מיידי- הכנסת קטטר (צינורית שתן) לשלפוחית השתן דרך השופכה למניעת בריחת שתן דרך הנרתיק.
הזרקת דבק לתוך הפיסטולה לסגירתה.
הכנסת סטנט פנימי באזור הפיסטולה.
טיפול שמרני: בדרך כלל פיסטולות קטנות נוטות להיסגר באופן ספונטני ללא צורך בהתערבות, דבר המצריך רק מעקב בשלב זה.
טיפול ניתוחי: ניתוח תיקון הפיסטולה נעשה בשתי דרכים:
דרך הנרתיק: השיטה המועדפת, עם פחות תחלואה, יותר נוחה, מיועד בדרך כלל לפיסטולה נמוכה, קטנה ופשוטה.
דרך דופן הבטן: מיועד בדרך כלל לטיפול בפיסטולה גבוהה, גדולה ומסובכת. וכתחליף אם הדרך הנרתיקית לא מצליחה.
חולות שבאות תוך 24 שעות מהתרחשות הפיסטולה ללא עדות לזיהום או דלקת- נעשה ניתוח באופן מיידי.
אם החולה מגיעה עם סימני זיהום, דלקת או בצקת ברקמה- הטיפול המועדף הוא טיפול שמרני ל-6 שבועות הכולל קטטריזציה וכיסוי אנטיביוטי רחב עם תמיכה הזנתית מתאימה, לאחר מכן ביצוע ניתוח תיקון. לאחר הניתוח נהוג להמשיך טיפול אנטיביוטי דרך הפה.
אם הפיסטולה עוברת כריתה כחלק מהניתוח, הפיסטולה נשלחת כדגימה להיסטולוגיה ופתולוגיה- משום שהרקמה יכולה להכיל תאים דלקתיים או תאים סרטניים המצריכים טיפול בהמשך.
סיכונים הכרוכים בניתוח

לניתוח תיקון הפיסטולה קיימים סיכונים פוטנציאליים:
פגיעה בשופכן
פגיעה בשלפוחית שתן
פגיעה במעי
חזרת הפיסטולה
דימום וזיהום באזור הניתוח
סיבוכים אחרי הטיפול בפיסטולה

קיים מספר סיבוכים היכולים להתרחש אחרי תיקון הפיסטולה:
הישנות וחזרה של הפיסטולה
היצירות השופכן
דליפת שתן קבועה
פרוגנוזה

שיעור ההצלחה של ניתוח התיקון קרוב ל-100% בניסיון ראשון ו-90% לאחר ניסיון שני . עם זאת, הוכח כי הניתוח השני הוא נרחב ומורכב יותר מהראשון.
אחוז הצלחת הניתוח תלוי באטיולוגיה של הפיסטולה, המיקום ומספר הניסיונות הכושלים לתיקון
בתיקון פיסטולה הסיכוי הכי גבוה להצלחה הוא לפעולה הראשונה. המנתחים צריכים להשתמש בגישה שרואים אותה הכי נוחה ומתאימה על מנת להביא לסגירה מוצלחת של הפיסטולה.
עדיין קיימת מחלוקת בין הרופאים בתזמון התיקון- מוקדם לעומת בעיכוב, וגינאלית לעומת ביטנית, כריתה של הפיסטולה או לא. ההחלטה בסוף ניתנת לפי שיקול דעתו של המנתח.
סיכום

פיסטולה בין השופכן לנרתיק היא חיבור לא תקין אשר נוצר בין שני איברים אלה. כתוצאת מחיבור זה נגרמת דליפת שתן קבועה דרך הנרתיק.
הפיסטולה נגרמת לרוב מניתוחים גינקולוגיים או לידה מסובכת. והיא גורמת לסימפטומים כגון כאבי בטן, חום, דליפת שתן לא רצויה, ודלקת באזור האגן. ניתן לטפל בפיסטולה בשתי דרכים, שמרנית או ניתוחית, דרך הטיפול תלויה באטיולוגיה של הפיסטולה, הגודל שלה, הגישה אליה, ולפי החלטת המנתח. אחוזי הצלחת הניתוחים לתיקון פיסטולה גבוהים, הצלחת הניתוח תלויה במורכבות הניתוח ומספר הניסיונות הקודמים לתיקון.
קריאה נוספת

.Hacker, Neville F., Joseph C. Gambone, and Calvin J. Hobel. Hacker & moore's essentials of obstetrics and gynecology. Elsevier Health Sciences, 2015
ראו גם

פיסטולה הריונית
הערות שוליים

↑  Lewis A, Kaufman MR, Wolter CE, Phillips SE, Maggi D, Condry L, Dmochowski RR, Smith JA Jr. Genitourinary fistula experience in Sierra Leone: review of 505 cases. J Urol. 2009 Apr; 181 (4): 1725-31
↑  . Jha S, Coomarasamy A, Chan KK (2004) Ureteric injury in obstetrics and gynaecological surgery. Obstet Gynaecol 6:203–208
↑  . Saaqib, Shazia, et al. "Causes and Management of Urogenital Fistula." Annals of King Edward Medical University 16.4 (2010).
↑  Hodges AM. Vesico-vaginal fistula associated with uterine prolapse. Br J Obstet Gynaecol. 1999 Nov. 106(11):1227-8.
↑  . Kim JH, Moore C, Jones JS, et al. Management of ureteral injuries associated with vaginal surgery for pelvic organ prolapse. Int Urogynecol J Pelvic Floor Dysfunct. 2006 Sep. 17(5):531-5.
↑  Sharma S, Rizvi SJ, Bethur SS, Bansal J, Qadri SJ, Modi P. Laparoscopic repair of urogenital fistulae: A single centre experience. J Minim Access Surg. 2014 Oct. 10 (4):180-4.
↑  Rana Muhammad Mubeen, Farhat Naheed, Khursheed Anwar. Management of vesicovaginal fistulae in urological context. J Coll Physicians and Surg Pak Jan 2007; 17 (1): 28-31.
↑  Al-Otaibi, K. M. (2012). Ureterovaginal fistulas: The role of endoscopy and a percutaneous approach. Urology annals, 4(2), 102.
↑  Avritscher, R., Madoff, D. C., Ramirez, P. T., Wallace, M. J., Ahrar, K., Morello Jr, F. A., ... & Hicks, M. E. (2004). Fistulas of the Lower Urinary Tract: Percutaneous Approaches for the Management of a Difficult Clinical Entity 1.Radiographics, 24, S217-S236.
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
אמפטמין

| --- | --- |

מבנה המולקולה של האמפטמין
 
 שמות מסחריים בישראל
 תרכובות שונות של אמפטמין: אטנט – Attent (שם מסחרי בישראל ל"אדרל")  אדרל (אנ') – Adderall (משווקת בשם זה בחו"ל)  אמפטמין מיקס – Amphetamine Mix  ויואנס – Vyvanse
 נתונים כימיים
 מסה מולרית:  135.104799 יחידת מסה אטומית מאוחדת 
 בטיחות
 קטגוריית סיכון בהריון:  קטגוריית סיכון C 
 מזהים
 קוד ATC:  N06BA01 
 מספר CAS:  300-62-9
 PubChem:  3007
 ChemSpider:  13852819
 
אמפטמין (alpha-methyl-phenetylamine) הוא תרופה ממשפחת הממריצים הפועלת על מערכת העצבים המרכזית, ומשמשת לטיפול בהפרעת קשב, ריכוז והיפראקטיביות (ADHD), לטיפול בנרקולפסיה (נִרְדָּמוּת) וכמדכא תיאבון בבקרת משקל גוף.
שילוב של דקסטרואמפטמין (אנ') + אמפטמין, משמש לטיפול בתסמיני ADHD וידוע בשמות המסחריים "אמפטמין מיקס", אטנט ואדרל (Adderall בארצות הברית).
לאמפטמין מרכז כיראלי אחד בלבד, ולכן הוא מופיע בשתי תבניות אופטיות פעילות – איזומר ימני (-dextro או d-) ואיזומר שמאלי (levo- או I-). כיום השימוש באיזומר השמאלי של אמפטמין לטיפול תרופתי ב-ADHD הוא בתערובת של מלחים יחד עם תערובת אננטיומרים של אמפטמין (MES-amphetamine), שמכילה ביחס של 1:3 אמפטמין איזומר ימני: אמפטמין איזומר שמאלי. הרכב זה נמכר הן בתצורת שחרור מידי והן בתצורת שחרור מושהה. ריכוז השיא בפלזמה הוא לאחר 3 שעות מנטילת הכדור, נתון שאינו משתנה בין האיזומרים.
בשנת 2007 הוצגה תרופה חדשה בשם ליסדקסאמפטמין (Lisdexamfetamine Dimesylate) שהוא אמפטמין בצורת קדם-תרופה הידוע גם בשם המסחרי ויואנס (Vyvanse). ליסדקסאמפטמין מכילה את החומצה האמינית הטבעית ליזין, שקשורה בקשר קוולנטי דרך קבוצת האמין לאמפטמין איזומר ימני. התרופה עוברת פירוק לאחר ספיגה למחזור הדם על ידי תאי הדם האדומים היא מפורקת לשני מרכיבי היסוד שלה (אמפטמין וליזין) על ידי הידרוליזה אנזימטית. ריכוז השיא של התרופה בדם מגיע לאחר פחות משעה ונמשך בערך 12 שעות.
התרופות הללו נמצאות בשימוש נרחב כבר עשרות שנים. מחקרים רבים, שבחנו את ההשפעה לטווח ארוך של נטילת תרופות ממריצות, לא מצאו שיש סכנה מיוחדת בנטילת התרופה, גם לא לטווח הארוך כאשר האמפטמין נלקח כגלולה, האפקט של התרופה "חלק" יותר (מתון יותר) ונמשך לזמן רב יותר. לעיתים אמפטמין נלקח גם כדי להגביר את התופעות השונות של סמים אחרים[דרוש מקור]. בשל השפעותיו הממריצות האמפטמין נחשב כסם אסור בספורט אלא באישור רפואי בלבד. הוא משווק כיום בישראל בשמות המסחריים אטנט, אטנט XR ו"אמפטמין מיקס".
היסטורית התרופה

תמצית שהופקה מהצמח אפדרה, שימשה ברחבי אירופה למטרות רפואיות. בעקבות הביקוש הרב החלו לסנתז את החומר הפעיל באפדרה, האפדרין (שמשמש עדיין כתרופה מקובלת). האמפטמין סונתז לראשונה ב-1887 בברלין על ידי הכימאי הרומני לזר אדליאנו. בשנת 1927 מולקולת האמפטמין סונתזה על ידי הכימאי ג"א אלס, ונרשמה תחת השם המסחרי בנזדרין על ידי חברת התרופות סמית' קליין ופרנץ' (Smith, Kline & French).
במלחמת העולם השנייה אמפטמין היה בשימוש נרחב על מנת לגרום לעוררות של החיילים. בסוף המלחמה נשאר מלאי גדול של כדורים שמצאו את דרכם אל השוק השחור. הכדורים שחולקו הכילו כמות גדולה של d-amphetamine יחד עם מתאמפטמין ובשנות ה-50 היו דיווחים רבים בבריטניה על התמכרות לכדורים הללו. מחקרים הראו כי מתאמפטמין עלול לגרום לפרנויה, כתוצאה מכך יותר רופאים נטו לתת מרשם למתילפנידאט (ריטלין) ולא לאמפטמין.
מאוחר יותר נכנס האמפטמין לפקודת הסמים של ארצות הברית (Controlled substance act), במערכה השנייה, השמורה לחומרים בעלי פוטנציאל התמכרות גבוה. החומר החל להימכר בצורה בלתי חוקית בשם "ספיד"[דרוש מקור]. האמפטמין שנמכר ברחוב עלול להיות מהול ולהכיל אפילו רק כ־5% של החומר הפעיל אמפטמין. החומרים המוהלים עלולים להיות רעלנים הפוגעים בגוף ובמוח, וכן חומרים המפרקים את ממברנת התא (כגון אצטון ומלח)[דרוש מקור].
פרמקולוגיה

האמפטמין מתחיל לפעול במוח כחצי שעה לאחר לקיחתו, והאפקט שלו שם נמשך חמש עד שש שעות. החומר מביא להעלאה במוליך העצבי דופמין (בעיקר באזור קליפת המוח הקדם-מצחית), וכמו כן להעלאה ברמת הדופמין ונוראפינפרין. האמפטמין משחרר דופמין משלפוחית (vesicle) המצמד. בנוסף הוא משמש כמעכב לנשאי הדופמין המסלקים את הדופמין חזרה למצמד המוקדם (Monoamine Transporter DAT - נשא דופמין, וכמו כן של נוראפינפרין). שתי הפעולות הללו מובילות לעלייה בכמות הדופמין במרווח הסינפטי. הצפת המוח בדופמין היא שמביאה להרגשה הטובה לשיפור בריכוז ובאימפולסיביות.
כשהתרופה נלקחת באופן לא מבוקר היא עלולה לגרום לתחושת אופוריה. הדבר גם מסביר את הרגשת הדיכאון הממושכת שמגיעה לאחר השימוש בתרופה - האמפטמין מכלה את מאגרי הדופמין במוח, ומביא לרמות נמוכות ביותר של דופמין לאחר השפעתו.[דרוש מקור] שימוש ממושך באמפטמין עלול להביא לפגיעה ארוכת טווח במערכת הדופמינרגית על ידי הידללות קולטני הדופמין, המביאה לאנהדוניה (אי יכולת לחוות עונג). פגיעה זו יכולה להימשך חודשים ובמקרים חמורים שנים רבות עד שכמות הקולטנים חוזרת לרמה נורמלית.[דרוש מקור] מנות גדולות של אמפטמין עלולות להביא למצב פסיכוטי בשם פסיכוזת אמפטמין, ככל הנראה בגלל כמות הדופמין הגבוהה בסינפסות.